Kommissionens forordning (EF) nr. 2706/2000

af 11. december 2000

om ændring af forordning (EF) nr. 1455/1999 om handelsnormer for sød peber

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 1257/1999(2), særlig artikel 2, stk. 2, og

ud fra følgende betragtninger:

(1) Ved Kommissionens forordning (EF) nr. 1455/1999(3) er der fastsat handelsnormer for sød peber.

(2) Det er ikke muligt i praksis at skelne mellem de forskellige type sød peber. Det bør derfor anføres, at alle typer sød peber er sorter (kultivarer) af arten Capsicum annuum L. var. annuum, og følgelig bør undtagelsesbestemmelsen med hensyn til mindstestørrelsen for Capsicum annuum L. var. longum, også kaldet "peperoncini", ophæves.

(3) Markedet for små aflange (tilspidsede) søde peberfrugter er voksende. Mindstestørrelsen for denne type sød peber bør derfor reduceres.

(4) Hvis peberfrugter af flere farver sælges i samme pakning, behøver de ikke at være af samme oprindelse. Det er derfor nødvendigt eventuelt at anføre de forskellige oprindelseslande i mærkningen.

(5) Markedet for minipeberfrugter har udviklet sig i løbet af de seneste år. Der bør derfor fastsættes særlige bestemmelser vedrørende størrelsessortering for disse produkter, som er mindre end mindstestørrelsen, samt tilsvarende bestemmelser for mærkning og præsentation.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I bilaget til forordning (EF) nr. 1455/1999 foretages følgende ændringer:

1) Punkt I (Definition), første afsnit, affattes således:

"Normerne gælder for sød peber af de sorter (kultivarer) af arten Capsicum annuum L. var. annuum, der er bestemt til levering i frisk tilstand til forbrugerne, undtagen sød peber til industriel forarbejdning."

2) Punkt III (Bestemmelser vedrørende størrelsessortering), tredje afsnit, første led, affattes således:

"- aflange (tilspidsede): 20 mm.".

3) Punkt III (Bestemmelser vedrørende størrelsessortering), femte afsnit med tilhørende fodnote, affattes således:

"Bestemmelserne vedrørende størrelsessortering anvendes ikke for miniatureprodukter(4)."

4) I punkt V (Bestemmelser vedrørende præsentation), under "A. Ensartethed", indsættes som femte afsnit:

"Sød peber i miniaturestørrelse skal være af nogenlunde ensartet størrelse. Den kan blandes med andre miniatureprodukter af forskellig type og oprindelse."

5) I punkt VI (Bestemmelser vedrørende mærkning), under "B. Produktets art", udgår tredje led.

6) I punkt VI (Bestemmelser vedrørende mærkning), under "C. Produktets oprindelse", affattes første led således:

"- Oprindelsesland(e) og eventuelt produktionsområde eller national, regional eller lokal betegnelse."

7) I punkt VI (Bestemmelser vedrørende mærkning), under "D. Handelsmæssige oplysninger", indsættes som tredje led:

"- 'minipeberfrugter', 'babypeberfrugter' eller enhver anden passende betegnelse for et miniatureprodukt. Hvis flere typer miniatureprodukter er blandet i samme pakning, skal alle produkterne samt deres respektive oprindelse fremgå af mærkningen."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den første dag i den tredje måned efter ikrafttrædelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. december 2000.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 160 af 26.6.1999, s. 80.

(3) EFT L 167 af 2.7.1999, s. 22.

(4) Ved 'miniatureprodukt' forstås en sort eller kultivar af sød peber, der er fremkommet ved planteforædlingsmetoder og/eller særlige dyrkningsmetoder; denne definition omfatter kun sød peber af miniaturer, og som ikke er modne eller er af utilstrækkelig størrelse. Alle de øvrige krav til normerne skal være opfyldt.